Mand kørt til observation for røgforgiftning efter brand nord for Hobro.

En ejendom på Røjdrup Hede vest for Hørby nord for Hobro udbrændte i eftermiddag. Nordjyllands Beredskab blev klokken 13.40 kaldt til branden, og da brandfolkene ankom til stedet, var alt indvendigt i vinkelhuset overtændt. - Der var desværre ikke meget at stille op, for ilden havde godt fat og gik igennem taget. Så huset er brændt helt ned, siger indsatsleder Allan Frisk fra Nordjyllands Beredskab. Han oplyser, at ejeren af huset er kørt på sygehuset til observation for røgforgiftning. Årsagen til branden kendes endnu ikke.